
HOTĂRÂRE

cu privire la monitorizarea reflectării campaniei electorale

la alegerile locale generale din 5 iunie 2011

de către IPNA Compania „Teleradio-Moldova”

În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza

p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,

p.5 din Regulamentul privind reflectarea campaniei electorale la alegerile locale generale din 5 iunie 2011 în mijloacele de informare în masă din Republica Moldova, aprobat prin Hotărîrea Comisiei Electorale Centrale nr.32 din 08.04.2011,
în urma examinării Comunicatului privind constatările și concluziile preliminare al Biroului OSCE pentru Instituţii Democratice şi Drepturile Omului, Misiunea de observare a alegerilor în Republica Moldova,
Consiliul de Observatori

HOTĂRĂŞTE:

1. Se ia act de Comunicatului privind constatările și concluziile preliminare al Biroului OSCE pentru Instituţii Democratice şi Drepturile Omului, Misiunea de observare a alegerilor în Republica Moldova.
2. Anexa Comunicatul privind constatările și concluziile preliminare al Biroului OSCE pentru Instituţii Democratice şi Drepturile Omului, Misiunea de observare a alegerilor în Republica Moldova este parte integrantă a prezentei hotărâri.

3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 6 membri ai Consiliului de Observatori.

Preşedintele

Consiliului de Observatori                                                       Eugeniu Rîbca

Secretarul şedinţei

Consiliului de Observatori                                                      Viorica Bogatu
Anexă
OBSERVAREA INTERNAŢIONALĂ A ALEGERILOR

Republica Moldova, Alegeri locale generale, 5 iunie 2011
COMUNICAT PRIVIND

CONSTATĂRILE ŞI CONCLUZIILE PRELIMINARE
Chişinău, 6 iunie 2011 – Acest comunicat privind constatările şi concluziile preliminare este rezultatul efortului comun întreprins de Biroul OSCE pentru Instituţii Democratice şi Drepturile Omului (OSCE/BIDDO) şi Congresul Autorităţilor Locale şi Regionale ale Consiliului Europei (Congresul).
Alegerile locale generale din 5 iunie 2011 au fost evaluate în vederea determinării conformităţii procesului electoral cu angajamentele OSCE şi ale Consiliului Europei şi cu alte standarde internaţionale privind alegerile democratice, precum şi cu legislaţia naţională. Acest comunicat este publicat înainte de încheierea procesului electoral, inclusiv numărarea şi totalizarea voturilor. OSCE/BIDDO va publica un raport final amplu care va include recomandări pentru potenţiale îmbunătăţiri, aproximativ la opt săptămâni de la încheierea procesului electoral. Biroul Congresului va pune în discuţie constatările în cadrul următoarei sale şedinţe din 16 iunie 2011. Raportul cuprinzător al Congresului, recomandarea şi rezoluţia acestuia vor fi adoptate la următoarea şedinţă plenară, care va avea loc la mijlocul lunii octombrie 2011.
OSCE/BIDDO a desfăşurat o Misiune Restrânsă de Observare a Alegerilor (MROA), care s-a concentrat asupra procesului electoral pe termen lung fără detaşarea suplimentară a observatorilor pe termen scurt, care ar fi constituit baza pentru evaluarea cantitativă a zilei alegerilor. Misiunea Congresului a fost desfăşurată conform mandatului, regulilor şi modalităţilor sale specifice, adoptate pentru observarea alegerilor locale şi regionale în statele membre ale Consiliului Europei. Ambele instituţii au fost prezente la secţiile de votare pentru a observa procesul electoral în ziua de alegeri. Ele aduc mulţumiri autorităţilor, partidelor politice şi societăţii civile pentru cooperarea şi disponibilitatea lor de a continua susţinerea întru desfăşurarea alegerilor cât mai democratice.
CONCLUZII PRELIMINARE
Alegerile locale generale din 5 iunie au întrunit în mare parte angajamentele electorale ale OSCE şi Consiliului Europei. Alegerile s-au desfăşurat într-un mediu calm, care a favorizat o campanie electorală competitivă şi au oferit alegătorilor un spectru autentic de opţiuni. Concurenţii electorali au remarcat oportunităţile echitabile de acces la alegători. Restul problemelor legale, administrative şi de reglementare trebuie să fie în continuare abordate întru asigurarea continuării progresului.
În particular, acest proces electoral a subliniat încă o dată necesitatea abordării problemelor de lungă durată cu privire la înregistrarea alegătorilor şi a evidenţiat necesitatea unei conştientizări sporite a impactului finanţării politice asupra diferitor aspecte ale procesului electoral, şi necesită o continuă elaborare şi executare. Au avut loc cazuri de agitaţie electorală având ca scop denaturarea candidaţilor, precum şi acuzaţii în adresa partidelor care ofereau cadouri electorale ilegale; ambele fiind investigate de autorităţile relevante.
Alegerile au avut loc într-un context marcat de impas politic continuu rezultat din incapacitatea continuă a parlamentelor consecutive de a alege şeful statului. Un număr mare de interlocutori consideră că aceste alegeri locale generale au reprezentat un moment hotărâtor în ceea ce priveşte nivelul de susţinere de către populaţie a partidelor în lumina viitoarelor alegeri.
Cu toate că cadrul legal oferă o bază solidă pentru desfăşurarea alegerilor democratice, a fost remarcată o anumită confuzie între participanţii electorali implicaţi, în mod special cu privire la procedurile reclamaţiilor şi contestaţiilor, înregistrarea alegătorilor şi chestiunile legate de finanţarea campaniei. Ultimele modificări în Codul Electoral, unele dintre ele substanţiale, au fost operate la numai câteva luni înainte de ziua alegerilor. Modificarea legislaţiei electorale chiar înainte de procesul electoral nu corespunde bunei practici electorale internaţionale.
Organele electorale, în frunte cu Comisia Electorală Centrală (CEC), au acţionat într-o manieră în general transparentă şi profesionistă şi au fost percepute drept imparţiale de către majoritatea participanţilor electorali. Procesul electoral a fost caracterizat de anumite provocări legate de desfăşurarea alegerilor locale generale, precum numărul mare de concurenţi şi candidaţi electorali, şi a beneficiat de o bună coordonare. Comisiile electorale de circumscripţie (CC) au funcţionat într-o manieră independentă şi în activitatea acestora nu au fost înregistrate cazuri de intimidare sau intervenţie. Componenţa Birourilor electorale ale secţiilor de votare (BSV) a fost frecvent modificată după numirea acestora, fapt ce a contribuit la un anumit grad de confuzie şi incoerenţă în implementarea anumitor proceduri electorale.
Procesul de înregistrare al candidaţilor a fost unul cuprinzător şi a rezultat într-o gamă variată de candidaţi la toate nivelele. Ajustările de ultimă oră, efectuate de partide în listele candidaţilor, deşi legale, ar fi putut însemna că alegătorii nu erau conştienţi despre înlocuirile tardive ale candidaţilor, fapt ce ar fi putut influenţa alegerea lor.
Introducerea registrului electronic centralizat al alegătorilor, care trebuia să fie implementat în cadrul acestor alegeri a fost amânată până în anul 2015. Prin urmare, ca şi în trecut, listele alegătorilor au fost întocmite de autorităţile locale, rezultând în apariţia preocupărilor ce ţin de exactitatea acestora, după cum s-a întâmplat şi în trecut. A persistat o anumită confuzie în ceea ce priveşte competenţa diferitor organe implicate în înregistrarea alegătorilor la nivel central şi local. Prevederile neclare referitor la reşedinţă au însemnat că a existat un anumit grad de confuzie în aplicarea domiciliului sau reşedinţei drept criteriu pentru determinarea locului de vot a alegătorului. CEC nu a emis o hotărâre oficială în vederea clarificării acestei probleme, dar a utilizat spoturile de educare a alegătorilor aproape de sfârşitul campaniei pentru a explica faptul că reşedinţa constituie criteriul predominant.
Instituţiile mass-media au reflectat campania electorală prin intermediul unei varietăţi de formate, inclusiv programe editoriale, dezbateri şi publicitate plătită, astfel oferind alegătorilor informaţie adecvată despre concurenţii electorali şi programele acestora. În general, radiodifuzorii au respectat cerinţele legale de a reflecta echitabil toţi concurenţii electorali; cu toate acestea un post TV nu s-a conformat acestor cerinţe şi a fost sancţionat pentru reflectare părtinitoare. Un alt post local de televiziune a fost avertizat.
CEC şi instanţele de judecată au prelucrat reclamaţiile şi contestaţiile într-o manieră deschisă şi transparentă. Majoritatea contestaţiilor depuse la CEC şi CC ţineau de înregistrarea candidaţilor şi acţiunile de campanie. Practica depunerii contestaţiilor la mai mult de un organ electoral şi/sau instanţă de judecată şi confuzia legată de faptul unde pot fi contestate deciziile luate, a persistat pe parcursul acestor alegeri, în pofida prevederilor legale în vigoare.
Mecanismele pentru supravegherea finanţării campaniei electorale sunt insuficient dezvoltate, şi duc lipsă de precizie şi executare. Concurenţii nu şi-au tratat responsabilităţile sale de raportare în mod conştiincios şi conţinutul rapoartelor a fost pus la îndoială de mulţi participanţi electorali.
Procedurile din ziua alegerilor, inclusiv votarea şi numărarea, s-au derulat într-o atmosferă calmă şi au fost desfăşurate într-o manieră transparentă şi ordonată. Comisiile electorale s-au străduit să urmeze procedurile în vigoare în secţiile de votare vizitate de către observatorii Congresului şi ai OSCE/BIDDO, deşi au fost remarcate anumite probleme procedurale minore. Într-un număr de secţii de votare au fost remarcate anumite momente inadecvate de organizare a secţiei de votare, care uneori au dus la îmbulzeală şi au creat potenţial pentru compromiterea votului secret.
CONSTATĂRI PRELIMINARE
Context general
Alegerile locale generale din 5 iunie s-au desfăşurat pentru a 5-a oară de când Republica Moldova a obţinut independenţa în 1991. La alegerile locale generale din 2007, Partidul Comuniştilor din Republica Moldova (PCRM) a obţinut peste o treime din posturile de primar şi consilier.
 Situaţia politică a ajuns în impas, fiind reflectată de incapacitatea a două parlamente succesive în 2009 de a alege preşedintele ţării şi de dizolvarea ulterioară a acestora.
 După cele mai recente alegeri parlamentare din noiembrie 2010, Alianţa pentru Integrare Europeană (AIE) care se află la conducere, alcătuită fiind din Partidul Democrat din Moldova (PDM), Partidul Liberal (PL) şi Partidul Liberal Democrat din Moldova (PLDM) nu deţine majoritatea necesară de 3/5 pentru alegerea preşedintelui şi nici nu a încercat acest lucru.

În pragul acestor alegeri locale generale, anumite partide politice s-au unit, printre care, cel mai semnificativ, Alianţa „Moldova Noastră” a fuzionat cu PLDM. PL s-a unit cu Mişcarea Acţiunea Europeană (MAE). Trei partide extra-parlamentare, Partidul Moldova Unită, Partidul Popular Republican (PPR) şi Mişcarea „Forţa Nouă” au format blocul electoral „Forţa a Treia”. Numeroşi interlocutori consideră că aceste alegeri locale generale au reprezentat un moment hotărâtor în ceea ce priveşte nivelul de susţinere populară a partidelor în lumina viitoarelor alegeri.
Cadrul legal şi sistemul electoral
Constituţia şi Codul Electoral alcătuiesc legislaţia principală ce reglementează desfăşurarea alegerilor locale generale. Cadrul legal este completat de un şir de alte legi,
 precum şi de rezoluţiile şi reglementările CEC.
Codul Electoral a fost supus numeroaselor modificări de la adoptarea acestuia în 1997. Cele mai recente modificări au fost operate în martie şi aprilie 2011. În timp ce majoritatea modificărilor au fost de ordin tehnic, unele din ele ţin de esenţă: alegătorilor li s-a acordat dreptul de a solicita modificări cu cel mult o zi înainte de ziua alegerilor, în loc de cinci zile, după cum a fost stipulat anterior. Adiţional, legislaţia curentă prevede în mod expres că hotărârile organelor electorale pot fi atacate direct în instanţa de judecată în ziua alegerilor. Alte modificări importante vizează abrogarea prevederii ce oferă concurenţilor electorali în timpul alegerilor locale generale dreptul la timp de antenă gratis; amânarea utilizării registrului electronic centralizat al alegătorilor şi eliminarea restricţiei asupra dreptului de vot pentru deţinuţi. De asemenea, modificările au redus remunerarea membrilor comisiei electorale. Buna practică electorală stipulează că modificările nu trebuie să intre in vigoare la un timp atât de scurt înainte de viitoarele alegeri.

În general, cadrul legal a oferit o bază solidă pentru desfăşurarea alegerilor democratice. Cu toate acestea, există un număr de lacune şi ambiguităţi, în special cu privire la procedurile reclamaţiilor şi contestaţiilor, înregistrarea alegătorilor şi finanţarea campaniei electorale; acest lucru a dus ocazional la interpretări conflictuale şi la o anumită confuzie în rândul participanţilor electorali implicaţi.
Alegerile locale generale s-au desfăşurat pentru a alege 898 primari de municipii, oraşe, comune şi sate, precum şi 11,744 membri ai consiliilor raionale, municipale, orăşeneşti, comunale şi săteşti pentru un mandat de 4 ani. Dacă membrii consiliilor sunt aleşi în cadrul unui sistem de reprezentare proporţională fără prag electoral, atunci primarii sunt aleşi în cadrul unui sistem majoritar din două tururi de scrutin. Cel puţin 25% din alegătorii înregistraţi trebuie să participe la alegeri pentru ca acestea să fie validate. Pentru al doilea tur de scrutin nu este stabilit pragul minim de prezenţă la urne.
Administrarea alegerilor
Alegerile locale generale au fost administrate de un sistem de administrare a alegerilor în 4 nivele compus din CEC, 37 CC de nivelul 2,
 896 CC de nivelul 1 şi 1,955 BSV.

Partidele politice reprezentate în parlament au numit membrii comisiilor pentru toate nivelele. Administrarea alegerilor a fost realizată în general într-o manieră transparentă şi profesionistă şi a fost percepută drept imparţială de majoritatea participanţilor electorali implicaţi.
Componenţa actuală a CEC a fost numită în februarie 2011, conform modificărilor introduse în Codul Electoral în 2010; unul din cei nouă membri ai CEC a fost numit de către preşedinte, iar ceilalţi opt de către partidele parlamentare, proporţional cu reprezentarea lor.
 Şedinţele CEC, care se organizează de două ori pe săptămână aproximativ pe întreaga durată a campaniei, au devenit mai frecvente aproape de ziua alegerilor. Acestea sunt în mod general desfăşurate într-o manieră colegială şi sunt deschise publicului larg şi instituţiilor mass-media.
 CEC a adoptat un număr de hotărâri având drept scop îmbunătăţirea administraţiei şi integritatea alegerilor. În anumite cazuri, când au fost necesare clarificări ale prevederilor legale, CEC a preferat să desfăşoare campanii de informare şi să ofere consiliere neoficială participanţilor electorali, în schimbul adoptării hotărârilor oficiale.

În perioada premergătoare alegerilor, CEC a încercat să sporească capacitatea Sistemului de stat automatizat de informare „Alegeri” pentru a permite înregistrarea electronică a concurenţilor electorali şi generarea în mod automat a buletinelor de vot. Cu toate acestea, efortul a avut doar succes parţial, fapt care, potrivit CEC, a fost cauzat de calificarea insuficientă a unor administratori de sistem. Drept consecinţă, CEC a întâmpinat anumite dificultăţi în procesul de compilare a informaţiei cu privire la concurenţii electorali şi tipărirea buletinelor de vot. Acest fapt a dus la anumite întârzieri în pregătirea buletinelor de vot la nivel central şi distribuirea acestora în CC şi BSV.
Toate CC au fost stabilite în limitele termenilor legali. Observatorii OSCE/BIDDO au raportat că CC de ambele nivele au fost bine organizate şi au desfăşurat majoritatea pregătirilor electorale conform prevederilor legale. De asemenea, s-a subliniat că CC au funcţionat într-o manieră independentă şi nu au fost înregistrate cazuri de intimidare sau de intervenţie în activitatea acestora. În componenţa unor CC au survenit multiple modificări, majoritatea din cauza retragerii membrilor care s-au înregistrat şi în calitate de concurenţi electorali sau erau rude apropiate ale acestora.

BSV au fost stabilite în cadrul termenilor legali. BSV vizitate de observatorii OSCE/BIDDO au fost bine organizate. Totuşi, schimbările frecvente în componenţa acestora, complexitatea procedurilor alegerilor locale generale şi, uneori, lipsa suportului adecvat din partea comisiilor electorale de nivel superior au dus la un anumit grad de confuzie şi incoerenţă în implementarea anumitor proceduri electorale ce ţin de competenţa BSV.

Ca şi în timpul alegerilor precedente, procesul de votare nu s-a desfăşurat pe teritoriul aflat sub controlul autorităţilor de facto transnistrene.

Înregistrarea alegătorilor
Deşi iniţial urma să devină operaţional înaintea acestor alegeri locale generale, instituirea registrului electronic centralizat al alegătorilor a fost amânată până în anul 2015 prin modificările din aprilie 2010 ale Codului Electoral.
 Drept rezultat, listele alegătorilor au fost întocmite de către autorităţile locale pe baza listelor anterioare, ceea ce a dus la exprimarea de către interlocutori a preocupărilor similare celor anterioare cu privire la acest subiect.
 A persistat o anumită confuzie cu privire la competenţa diferitor organe implicate în înregistrarea alegătorilor la nivel central şi local.
Prevederile neclare cu privire la reşedinţă au generat interpretări diferite de către participanţii electorali implicaţi şi au rezultat într-un anumit grad de confuzie cu privire la faptul dacă domiciliul sau reşedinţa urmează a fi considerată decisivă în determinarea circumscripţiei în care un alegător poate să voteze. CEC nu a emis o hotărâre oficială în clarificarea acestui subiect, dar a desfăşurat campanii de educare a alegătorilor în ultimele etape ale procesului electoral, clarificând că reşedinţa trebuie să fie considerată drept criteriul predominant. În unele cazuri, acest lucru a dus la practici inconsecvente din partea autorităţilor locale şi organelor administraţiei electorale care se ocupă de chestiunile legate de înregistrarea alegătorilor.

După cum este menţionat mai sus, deţinuţilor li s-a oferit dreptul de vot, cu toate că această prevedere a fost introdusă mai târziu. Instituţiile relevante şi organele electorale nu au primit instrucţiuni clare referitor la implementarea modificării nou adoptate. Acest lucru a dus la abordarea inconsecventă de către aceştia, fapt ce ar fi putut dezavantaja anumiţi alegători deţinuţi.
Cu anumite întârzieri remarcate de observatorii OSCE/BIDDO,
 LE au fost puse la dispoziţia publicului, după cum prevede legea. S-a depistat că foarte puţini alegători şi-au verificat datele, în pofida organizării campaniei de informare de către CEC. Posibilitatea verificării on-line a informaţiei alegătorilor nu a fost disponibilă pentru aceste alegeri; fiind invocată lipsa finanţării.
La începutul campaniei electorale, CEC a anunţat un număr total de 2,646,279 cetăţeni eligibili pentru a vota la următoarele alegeri locale generale. În ziua alegerilor, CEC a anunţat numărul actualizat de alegători – 2,653,921. Anumite categorii de alegători au dreptul să fie adăugaţi pe listele suplimentare de alegători în ziua alegerilor, inclusiv alegătorii care nu au fost incluşi în lista de alegători de bază (la prezentarea buletinului de identitate ce confirmă reşedinţa în cadrul circumscripţiei respective), alegătorii cu certificate cu drept de vot
 şi alegătorii în detenţie preventivă.
Înregistrarea candidaţilor
Dreptul de a înainta candidaţi la alegerile locale generale este acordat formaţiunilor politice şi blocurilor electorale, precum şi cetăţenilor prin auto-nominalizare în urma depunerii semnăturilor de susţinere ale alegătorilor. Un număr total de 4,312 candidaţi la funcţia de primar şi circa 60,000 candidaţi pentru consiliile regionale, municipale, orăşeneşti şi săteşti au fost înregistraţi în toate regiunile în cadrul unui proces, în general, cuprinzător. Candidaţii din partea a 21 de partide politice, 1 bloc electoral, precum şi candidaţii independenţi au contestat aceste alegeri. Cursa pentru postul de primar al oraşului Chişinău a fost contestată de 13 concurenţi electorali.
 Conform relatărilor, partidele politice parlamentare au înregistrat candidaţi în 80-90% din numărul raioanelor, un număr vast de candidaţi ce oferă alegătorilor un veritabil spectru de alegere. În pofida unor contestaţii,
 concurenţii electorali nu au exprimat preocupări majore cu privire la procesul de înregistrare.
Multe partide politice s-au folosit de posibilitatea legală de introducere a schimbărilor în listele candidaţilor cu până la şapte zile înainte de ziua alegerilor. Ajustările de ultimă oră introduse de partide în listele lor ar fi putut însemna că alegătorii nu au fost informaţi despre ultimele înlocuiri ale candidaţilor, fapt ce ar fi putut influenţa alegerea lor.
Campania electorală
Campania a avut un start lent, dar a luat amploare în etapele ulterioare. Campaniile electorale au tins să se concentreze asupra chestiunilor şi personalităţilor locale, acţiunilor „din uşă în uşă”, micilor adunări, utilizării posterelor şi prospectelor şi întrunirilor la locul de muncă, activităţi care au constituit mijloacele principale în comunicarea candidaţilor electorali cu alegătorii. Unii concurenţi electorali au făcut uz şi de tehnici electorale mai moderne, precum serviciul poştal, scrisori electronice, agitaţii telefonice şi publicitatea pe internet.
Partidele din AIE şi PCRM au desfăşurat cele mai vizibile campanii şi au organizat un număr de evenimente de amploare. Partidele extra-parlamentare şi-au concentrat în principal eforturile pe bazele de suport cunoscute. Candidaţii independenţi, de asemenea, au fost văzuţi în acţiuni de campanie în unele localităţi, în special unde deţinătorii de funcţii, fiind în cursă în calitate de candidaţi independenţi, candidau pentru realegere. În general, toţi concurenţii electorali au punctat oportunităţi echitabile de desfăşurare a activităţilor de campanie.
În mod general, campania electorală s-a desfăşurat într-o atmosferă calmă. În unele regiuni, concurenţii electorali au încheiat acorduri neoficiale de respect reciproc pe durata campaniei.
 Cu toate acestea, în decursul perioadei premergătoare alegerilor, au fost identificate anumite infracţiuni izolate care sunt investigate de către autorităţile relevante. Acestea includ incidente precum incendierea automobilului unui candidat al PL din Străşeni.
 În plus, au fost depistate cazuri izolate de răfuială fizică, care se află în curs de investigare pentru a determina dacă poartă caracter electoral.
 Câteva cazuri de intimidare au fost aduse în atenţia OSCE/BIDDO.

Au fost raportate cazuri de denaturare a candidaţilor electorali. Falsurile a două ziare populare şi posterele conţineau materiale care aveau ca scop discreditarea PLDM şi a primarului municipiului Chişinău. Cazurile sunt investigate de autorităţile relevante. Agitaţie electorală negativă a fost de asemenea observată şi la nivel local.
 Rapoarte numeroase legate de partide, inclusiv PDM şi PLDM, distribuind alegătorilor cadouri electorale ilegale au apărut la sfârşitul campaniei şi au avut parte de o atenţie sporită din partea surselor mass-media. Ulterior, CEC a rugat Ministerul Afacerilor Interne (MAI) să investigheze problema. OSCE/BIDDO a remarcat rapoarte izolate de abuz a resurselor administrative la nivel local, deşi a fost dificil de a determina scara.
Finanţarea campaniei electorale
Codul Electoral obligă concurenţii electorali de a deschide un cont bancar special pentru toate tranzacţiile legate de campanie şi de a prezenta rapoarte financiare o dată la două săptămâni. În realitate, totuşi, mulţi concurenţi nu şi-au deschis conturi bancare; acest lucru a fost tolerat de către organele electorale, în cazul notificării în mod corespunzător, pe motive că o campanie electorală ar putea avea loc fără oarecare venituri sau cheltuieli suportate
. De asemenea, organele electorale au interpretat dispoziţiile de raportare ca fiind aplicabile doar acelor concurenţi electorali, care şi-au deschis astfel de conturi.
Chiar şi acei concurenţi electorali care şi-au deschis conturi bancare nu au respectat întotdeauna cerinţele legale de prezentare a rapoartelor o dată la două săptămâni.
 Mai mult ca atât, concurenţii nu şi-au tratat responsabilităţile sale de raportare în mod conştiincios şi conţinutul rapoartelor a fost pus la îndoială de mulţi participanţi electorali. Mecanismele de supraveghere a finanţării campaniei electorale nu sunt suficient de dezvoltate şi duc lipsă de precizie şi executare.
Mass-media
Principala sursă de informare publică în ţară este televiziunea, cu trei posturi TV care emit la nivel naţional şi câteva cu acoperire regională şi locală. Presa scrisă are un număr scăzut de cititori şi suferă din cauza ascendenţei portalurilor on-line de ştiri. Instituţiile mass-media au acoperit campania electorală atât la nivel naţional, cât şi local. Deşi anumite instituţii mass-media au fost percepute ca fiind afiliate partidelor politice, varietatea opiniilor disponibile publicului larg, în general, a permis cetăţenilor să facă o alegere informată.
Comportamentul surselor mass-media în timpul campaniei electorale a fost reglementat de Codul Electoral şi de Regulamentul privind reflectarea campaniei electorale la alegerile locale generale din 5 iunie 2011 în mijloacele de informare în masă din Republica Moldova adoptat de CEC, care obligă mass-media să acopere campania electorală într-un mod corect, echilibrat şi echitabil. Sursele mass-media locale au fost obligate să organizeze dezbateri publice, iar cele naţionale au avut dreptul de a le organiza. Printre radiodifuzorii cu acoperire naţională, doar postul public TV Moldova 1 a decis să organizeze dezbateri publice, invitând reprezentanţi ai partidelor politice şi candidaţi la funcţia de primar al oraşelor Chişinău, Comrat şi Bălţi. Toţi radiodifuzorii locali şi regionali care au acoperit campania electorală au îndeplinit cerinţa de a organiza dezbateri publice.
Posturile TV monitorizate, de asemenea, au respectat cerinţele legale cu privire la publicitatea plătită, alocând nu mai mult de 2 minute pe zi pentru fiecare concurent electoral, o posibilitate care a fost utilizată pe deplin de partidele politice. Adiţional, majoritatea radiodifuzorilor au oferit timp de antenă gratuit organelor electorale pentru difuzarea informaţiei educaţionale pentru alegători.
Potrivit monitorizării media a MROA OSCE/BIDDO,
 postul public naţional de televiziune Moldova 1 a oferit o reflectare echilibrată a campaniei electorale în programele sale editoriale,
 oferind acces nu doar celor patru partide parlamentare, ci şi altor concurenţi electorali, prezentându-i în general într-un ton neutru. Radiodifuzorul naţional privat NIT a dedicat PCRM 67 procente din acoperirea sa, în mare parte având tonalitatea pozitivă sau neutră, pe când partidele de guvernare din AIE au fost reflectate mult mai puţin. Dintre partidele AIE, PL a avut parte de cea mai mare acoperire (5 procente), care a fost în mare parte negativă şi a denigrat prezentul primar al municipiului Chişinău. Al treilea post TV naţional privat Prime TV a dedicat o acoperire extinsă PDM (33 procente), care a fost în mare parte într-un ton pozitiv şi neutru şi a oferit o acoperire considerabilă guvernului (18 procente), precum şi preşedintelui interimar (9 procente).
Alte trei posturi monitorizate Jurnal TV, Publika TV şi PRO TV, au oferit o acoperire mediatică echilibrată celor patru partide politice principale, în acelaşi timp oferind acces limitat concurenţilor extra-parlamentari. Excepţie a fost acoperirea primită de un candidat independent la funcţia de primar al municipiului Chişinău la PRO TV şi Jurnal TV.
Consiliul Coordonator al Audiovizualului (CCA), care este responsabil de examinarea contestaţiilor legate de reflectarea campaniei electorale de către radiodifuzori, a înregistrat o singură plîngere în timpul campaniei pre-electorale. Plângerea a fost înaintată de către un candidat la funcţia de primar în Comrat împotriva Eny Ai TV, un post TV local privat din Găgăuzia, acuzând o reflectare electorală inechitabilă. CCA a emis o avertizare publică postului TV Eny Ai TV. În baza rezultatelor monitorizării sale interne, CCA, de asemenea, a sancţionat NIT pentru reflectarea campaniei electorale în mod inechitabil şi încălcări repetate a prevederilor legale.
 În timpul campaniei pre-electorale, CCA, de asemenea, a atras atenţia Jurnal TV şi Publika TV asupra obligaţiei lor de a acoperi campania electorală într-o manieră echitabilă, şi de a oferi acces nu numai partidelor politice parlamentare.

Contestaţii şi reclamaţii
CEC şi instanţele de judecată au examinat reclamaţiile şi contestaţiile într-o manieră deschisă şi transparentă. Sesiunile CEC şi şedinţele curţilor au fost deschise publicului şi surselor mass-media. În general, CEC a examinat şi soluţionat majoritatea contestaţiilor în termenii legali. Totuşi, în 9 cazuri, ea a depăşit termenul stabilit. Deciziile CEC şi cele ale instanţelor de judecată au fost în general bine argumentate şi conforme legislaţiei.
CEC a primit 74 de reclamaţii şi contestaţii în total, şi a examinat 27 din ele în şedinţe publice, ceea ce a rezultat în decizii oficiale pentru fiecare contestaţie. Potrivit CEC, restul contestaţiilor primite nu s-au conformat regulilor procedurale sau se aflau în afara competenţei sale, şi astfel nu au fost examinate. În aceste cazuri, CEC a emis scrisori contestatarilor, informându-i despre procedurile corecte care necesitau a fi urmate. Marea majoritate a contestaţiilor depuse la CEC au fost legate de înregistrarea candidaţilor. În unele cazuri, CEC a anulat deciziile CC privind refuzul înregistrării candidaţilor, în cazurile în care ea a considerat că motivele de refuz au fost nesemnificative, majorând posibilităţile candidaţilor de a fi înregistraţi.
Începând cu iunie 2010, legea stabileşte că deciziile organelor electorale trebuie să fie mai întâi contestate la un organ electoral ierarhic superior înainte ca contestatarul să ajungă în instanţa de judecată. În ciuda prevederilor existente, în timpul acestor alegeri a persistat practica depunerii contestaţiilor către două organe electorale şi/sau instanţe de judecată în acelaşi timp şi confuzia privind procedurile de contestare. Adiţional, MROA OSCE/BIDDO o observat câteva cazuri când CC a examinat contestaţii care se aflau în afara competenţei sale. Într-un astfel de caz, CEC a anulat ulterior decizia CC de nivelul 1 (Parcani), care a examinat o contestaţie împotriva propriei sale decizii, şi a obligat un CC de nivel ierarhic superior să o examineze.
 Lipsa unor cunoştinţe clare şi uniforme ale procedurilor de examinare a contestaţiilor a fost în particular vizibilă în regiuni.
În general, contestaţiile au fost depuse în marea lor majoritate de către candidaţi independenţi şi partidele politice reprezentate în parlament. Ele au fost în mod predominant legate de înregistrarea candidaţilor, obstrucţionarea campaniei, agitaţiile ilegale ale candidaţilor, utilizarea resurselor administrative şi procedura de tragere la sorţi pentru determinarea ordinii de înscriere a concurenţilor electorali în buletinul de vot. În mare parte, concurenţii au decis să depună reclamaţii şi contestaţii organelor electorale fără contestarea lor ulterioară în instanţa de judecată.
CEC şi CC şi-au exercitat dreptul său de a avertiza concurenţii şi organele electorale de nivel inferior. În cazul contravenţiilor sau infracţiunilor legate de procesul electoral, CEC şi CC au trimis informaţii la MAI sau Procuraturii Generale şi procuraturilor raionale. MROA cunoaşte patru astfel de cereri din partea CEC care au fost transmise Procuraturii Generale şi 12 cazuri transmise MAI.
Patruzeci şi şase de acţiuni/inacţiuni şi decizii ale CEC, inclusiv cu privire la contestaţii, au fost contestate la Curtea de Apel Chişinău. Adiţional, Curtea de Apel Chişinău s-a pronunţat în cazul a cinci contestaţii împotriva deciziilor judecătoriilor ca instanţă de recurs. Curtea a adoptat 41 de hotărâri, dintre care 25 contestaţii au fost respinse drept nefondate.
Curtea Supremă de Justiţie a examinat 27 de contestaţii electorale, 20 dintre care au fost depuse de către doi alegători şi şapte de către concurenţi electorali. Şapte contestaţii au fost remise Curţii de Apel Chişinău pentru reexaminare, iar două contestaţii au fost admise prin adoptarea unei decizii finale.

Participarea femeilor şi a minorităţilor naţionale
În general, partidele politice nu se adresează în mod specific aspectelor privind participarea femeilor. Unele partide au informat MROA OSCE/BIDDO că ele au încercat să ajungă la o cotă auto-impusă de 30 procente de femei candidate pentru poziţiile de consilier. În timp ce organele electorale nu au oferit date separate privind numărul de femei candidate participante la alegeri, interlocutorii au estimat că numărul de femei care candidează pentru funcţia de primar a fost de aproximativ 20%. De asemenea, femeile apar foarte rar în primele zece poziţii pe listele de candidaţi a partidelor. Liderii partidelor au remarcat că factorii economici şi clişeele sociale prezintă provocări deseori întâlnite de către femeile candidaţi. Totuşi, femeile au fost bine reprezentate în organele electorale de nivel inferior şi au participat activ la evenimentele electorale.
Principalele partide politice au raportat prezenţa în listele sale electorale a membrilor minorităţilor naţionale din diferite grupuri etnice, ceea ce reflectă compoziţia diversă a societăţii moldoveneşti. În general, reprezentanţii grupurilor minoritare nu şi-au exprimat careva îngrijorări în legătură cu accesul la procesul electoral, cu excepţia anumitor doleanţe generale exprimate de reprezentanţii comunităţii romilor.
Observatori naţionali şi internaţionali
CE prevede observarea procesului electoral de către organizaţii neguvernamentale internaţionale şi locale, reprezentanţi ai guvernelor străine şi reprezentanţi ai concurenţilor electorali. Pentru demonstrarea unei abordări cuprinzătoare, CEC a înregistrat 1,010 observatori naţionali din partea a 12 organizaţii, 146 observatori internaţionali, precum şi experţi din partea a 20 de organizaţii. Concurenţii electorali şi-au înregistrat agenţii săi pentru a urmări procesul electoral la toate nivelele organelor electorale. Organizaţia Promo Lex a fost cel mai mare grup de observatori naţionali, care a desfăşurat o observare la nivel naţional a procesului electoral. Alte organizaţii ale societăţii civile s-au concentrat asupra aspectelor specifice a procesului electoral, inclusiv comportamentul instituţiilor mass-media şi finanţarea campaniei electorale.
Ziua alegerilor
Procedurile din ziua alegerilor, inclusiv votarea şi numărarea, s-au derulat într-o atmosferă calmă şi au fost în general desfăşurate într-o manieră transparentă şi ordonată. Comisiile electorale s-au străduit să urmeze procedurile în vigoare în secţiile de votare vizitate de către observatorii Congresului şi ai OSCE/BIDDO, deşi au fost remarcate anumite probleme procedurale minore. Un număr de secţii de votare nu au fost organizate adecvat
, având încăperi prea mici şi un număr insuficient de cabine de vot. Acest fapt, uneori a creat îmbulzeală şi potenţial pentru compromiterea votului secret. Unele BSV au înlăturat cortinele cabinelor de vot, acţiune posibil legată de dorinţa de a evita fotografierea de către alegători a buletinelor de vot.
 Observatorii naţionali neafiliaţi şi cei din partea partidelor au fost prezenţi la toate secţiile de votare vizitate.
În unele localităţi, un număr mare de alegători au fost adăugaţi pe listele electorale suplimentare, aceste practici fiind inconsistente. Acest fapt a indicat problemele persistente în procesul de înregistrare a alegătorilor, care includ instrucţiuni neclare cu privire la cerinţele de reşedinţă pentru includerea în listele de alegători. Au fost remarcate cazuri izolate de probleme mai serioase, inclusiv când numele unui candidat nu a fost inclus în versiunea în limba rusă a buletinului de vot într-o circumscripţie electorală din Taraclia şi preocupări legate de cazurile de conflict de interes în legătură cu candidaţii care acţionau în calitate de membri ai BSV.
În timpul totalizării la CC de nivelul 1 şi 2, rezultatele proceselor verbale au fost introduse într-un sistem electronic special pentru colectarea rezultatelor. Rata de prezenţă la vot a fost anunţată în mod regulat de CEC în timpul zilei şi apoi publicată pe pagina sa web, deşi pare să fi existat o întârziere în publicarea rezultatelor preliminare. Rata de participare la alegeri pe întreg teritoriul Republicii Moldova a fost de 54,39 procente. În momentul scrierii acestui raport, totalizarea voturilor era în curs de desfăşurare.
Perioada de tăcere a campaniei electorale în ziua de alegeri a fost respectată de către instituţiile mass-media, cu excepţia postului Jurnal TV, care a difuzat două talk-show-uri ce abordau procesul de votare, fapt ce contravine legii.
În secţiile de votare organizate înfiinţate pentru alegătorii din Transnistria, ziua de alegeri a început fără careva perturbări aparente.
Versiunea în limba engleză a acestui comunicat
este singura versiune oficială.
O traducere neoficială în limbile de stat şi rusă
este de asemenea disponibilă.
INFORMAŢII DESPRE MISIUNE ŞI MULŢUMIRI

În urma unei invitaţii din partea Comisiei Electorale Centrale a Republicii Moldova şi în baza recomandării Misiunii de evaluare a necesităţilor, OSCE/BIDDO a lansat o Misiune restrânsă de observare a alegerilor (MROA) în Chişinău pe 9 mai. MROA OSCE/BIDDO a avut o echipă de bază formată din 11 experţi şi 14 observatori pe termen lung amplasaţi în 7 localităţi din întreaga ţară. MROA a fost condusă de Dl Gerald Mitchell.
În urma unei invitaţii din partea Comisiei Electorale Centrale a Republicii Moldova, Biroul Congresului a decis să observe alegerile locale generale. O misiune pre-electorală compusă din 3 membri ai Congresului a avut loc în perioada 17-20 mai, şi a avut ca scop o evaluare politică iniţială a situaţiei. Misiunea de bază a Congresului a fost desfăşurată în perioada 1-6 iunie şi a inclus 16 reprezentanţi locali şi regionali din 14 ţări. Patru membri ai delegaţiei sunt membri ai Comisiei UE a Regiunilor. Şeful delegaţiei este Dna Britt-Marie Lövgren din Suedia. Dl Hannes Weninger din Austria este Raportorul misiunii de observare din partea Congresului în Moldova.
Instituţiile reprezentate doresc să mulţumească Ministerului Afacerilor Externe, Comisiei Electorale Centrale şi altor autorităţi naţionale şi locale pentru asistenţa şi cooperarea de care au dat dovadă pe parcursul perioadei de observare a alegerilor. De asemenea, instituţiile doresc să-şi exprime aprecierea sa faţă de Misiunea OSCE în Moldova, Oficiul Consiliului Europei la Chişinău şi altor ambasade şi organizaţii internaţionale acreditate la Chişinău pentru suportul şi cooperarea acestora.
Pentru mai multe informaţii, vă rugăm să contactaţi:
· Dl Thomas Rymer, Purtător de Cuvânt adjunct al OSCE/BIDDO, sau Dra Tatyana Bogussevich, Consilier Electoral OSCE/BIDDO, +48 22 520 06 00;
· Dna Renate Zikmund, Şeful Departamentului de Comunicare şi Observare a Alegerilor, Consiliul Europei, +33 659 786 455.

Misiunea restrânsă de observare a alegerilor OSCE/BIDDO:
Republica Moldova, mun. Chişinău, MD-2004, str. Ştefan cel Mare 171/1, Centrul de Finanţe şi Business, etajul 3, tel.: (+373 22) 84 30 32, 84 30 34; fax: (+373 22) 84 30 38;
e-mail: office@odihr.md, pagina web: www.osce.org/odihr/elections

� Pentru rezultatele detaliate ale alegerilor locale din 2007, accesaţi www.alegeri.md/en/2007/. De asemenea, vedeţi raportul final OCSE/BIDDO disponibil la www.osce.org/odihr/elections/moldova/66865.


� Articolul 78 al Constituţiei stipulează că dacă parlamentul nu este capabil să aleagă preşedintele în două tururi de scrutin, parlamentul trebuie dizolvat şi noi alegeri să fie numite.


� La alegerile din noiembrie 2010, PCRM a obţinut 42 mandate, în timp ce partidele AIE împreună au obţinut 59 mandate (PLDM – 32, PDM – 15 şi PL – 7).





� Cadrul legal include, de asemenea, Legea cu privire la administraţia publică locală, Legea cu privire la organizarea administrativ-teritorială, Legea cu privire la descentralizare, Legea cu privire la partidele politice, Legea cu privire la întruniri, legile organice cu privire la instanţele de judecată, prevederile relevante din Codul Penal şi Codul Contravenţional.


� A se vedea Codul bunelor practici în materie electorală, linii directoare şi raport explicativ, adoptat de Comisia de la Veneţia a Consiliului Europei în cadrul celei de-a 52-a sesiuni (Veneţia, 18-19 octombrie, 2002), CDLAD(2002)023rev.


� Din acest număr, 2 CC de nivelul 2 în Bender şi Tiraspol au fost stabilite oficial, dar nu au activat. Prin urmare, numărul real al CC de nivelul 2 care au fost operaţionale pe durata acestor alegeri a fost 35.


� 495 BSV au îndeplinit şi funcţia de CC de nivelul 1.


� Din numărul de membri numiţi de partidele parlamentare, cinci au fost din cadrul AIE, aflată la conducere, şi trei din PCRM.


� Imagini video ale şedinţelor CEC au fost disponibile pe pagina web CEC.


� De exemplu: lipsa exactităţilor cu privire la cerinţele reşedinţei, anumite aspecte ale procedurilor de votare mobilă, numărarea şi totalizarea voturilor.


� Legislaţia prevede că candidaţii şi rudele apropiate ale acestora nu pot fi membri ai comisiei electorale.


� Acestea au cuprins inexactităţi cu privire la modificarea listelor candidaţilor, termenii pentru actualizarea LE, precum şi procedurile legate de votarea la locul aflării, numărarea şi totalizarea.


� Înainte de alegeri, secţiile de votare pentru alegătorii din satul disputat Corjova au fost stabilite în Cocieri şi pentru alegătorii din Chiţcani, Cremenciug şi Gîsca – în Copanca şi Fărlădeni.


� În ziua alegerilor CEC a realizat un proiect pilot pentru testarea registrului electronic centralizat al alegătorilor şi transferul on-line al rezultatelor alegerilor de la BSV la organele electorale de nivel superior într-o circumscripţie din Chişinău.


� A se vedea raportul final al OSCE/BIDDO cu privire la alegerile parlamentare anticipate din 10 noiembrie 2010, p.8; disponibil pe adresa www.osce.org/odihr/75118 şi Recomandarea Congresului 227(2007) cu privire la alegerile locale din 3 şi 17 iunie 2007; disponibil pe adresa � HYPERLINK "http://www.coe.int" ��www.coe.int�.


� De exemplu, în Şoldăneşti, alegătorii cu domiciliul într-o circumscripţie, dar care pretind că locuiesc peste hotare, au fost înlăturaţi din LE; CC de nivelul 2 (Bălţi) a instruit BSV să includă alegătorii fără reşedinţă în listele suplimentare ale circumscripţiilor regiunilor în care locuiau în timpul ultimelor alegeri; CC 25 (Orhei) a dat instrucţiuni alegătorilor că pot să voteze numai în localitatea unde ei au reşedinţă.


� De exemplu, BSV din circumscripţia de nivelul 2 (Bălţi) 2, (Edineţ) 16, (Făleşti) 17, (Floreşti) 18, (Râşcani) 27.


� Se aplică doar membrilor BSV pe durata alegerilor locale.


� Iniţial au fost înregistraţi 15 candidaţi; ulterior, doi s-au retras. Dl. Victor Bodiu din PLDM s-a retras la 6 mai şi Dl. Valentin Crîlov din Partidul Socialiştilor Republicii Moldova, Patria-Rodina, şi-a retras candidatura la 1 iunie.


� A se vedea secţiunea „Reclamaţii şi Contestaţii”.


� Asemenea acorduri neoficiale au fost identificate în Bălţi, Edineţ, Orhei şi Râşcani.


� Incidentul a avut loc pe data de 10 aprilie. Cazul este în proces de investigare.


� Printre altele, MROA a OSCE/BIDDO a fost informată despre hărţuirea fizică a candidatului PDM pentru consiliul local în Sîngera (municipiul Chişinău), potrivit relatărilor unui membru al PLDM; un membru PL al CC din Cimişlia a fost agresat fizic de către un simpatizant al PCRM; şi cazul unui membru al PDM din Ialoveni care a fost agresat de 3 membri PCRM.


� Un candidat independent la funcţia de primar al oraşului Chişinău a declarat că a fost intimidat de autorităţile naţionale şi că susţinătorii săi au fost descurajaţi să coopereze cu el. În Străşeni, casa unui candidat al PDM a fost vandalizată şi un topor a fost lăsat pe masă. Un alt candidat al PDM la funcţia de primar în Stăuceni (municipiul Chişinău) a raportat recepţionarea mesajelor ameninţătoare.


� PCRM a raportat că oamenilor din localitatea Vîşcăuţi (Orhei) le-au fost trimise scrisori false din partea Procuraturii Generale. Scrisorile acuzau candidatul la funcţia de primar din partea PCRM de implicare în vânzări ilegale a loturilor de pământ de stat şi private. În Ialoveni, un pamflet defăimător la adresa primarului care candida pentru realegere în funcţie, a fost pus în circulaţie de „Centrul Politico-Analitic şi Presă Rurală”. Prospecte cu conţinut defăimător la adresa candidaţilor la funcţia de primar au fost distribuite în satul Nimoreni (Ialoveni).


� Aceste prevederi rezultă din Articolul 38 al Codului Electoral.


� Şapte concurenţi electorali au fost avertizaţi în mod oficial de către CEC pentru depăşirea termenului limită de prezentare a rapoartelor sale.


� Monitorizarea mediatică a acoperit perioada 12 mai – 3 iunie 2011. Lista de monitorizare a inclus 6 posturi TV şi 5 ziare. Posturile TV: Moldova 1, Prime TV, NIT, PRO TV, Publika TV, Jurnal TV. Ziarele: Jurnal de Chişinău, Timpul, Moldova Suverană, Adevărul şi Moldavskie Vedomosti.


� Programele editoriale includ noutăţi, talk show-uri, dezbateri electorale şi programe informaţionale cu privire la evenimentele curente.


� CCA a stabilit că NIT a încălcat articolele 7 şi 10 ale Codului Audiovizualului şi punctul 17 ale prevederilor generale ale Regulamentul privind reflectarea campaniei electorale la alegerile locale generale din 5 iunie 2011 în mijloacele de informare în masă din Republica Moldova. CCA, mai întâi, a emis o avertizare publică, apoi a aplicat amenda maximă posibilă, iar în final i-a interzis postului TV să difuzeze publicitate comercială timp de 5 zile. Sancţiunile au fost impuse pe 18 şi 27 mai şi pe 3 iunie 2011.


� Acest lucru a fost efectuat prin intermediul unui anunţ public în timpul şedinţei CCA care a avut loc pe 27 mai 2011.


� Decizia CEC nr. 233 (datată 26.05.2011) privind contestaţia ALG-9/58 din 23 mai 2011 depusă de PDM.


� Una din ele oferea unui candidat independent un împrumut fără rată de dobândă din bugetul de stat pentru scopurile campaniei electorale (Decizia Curţii Supreme de Justiţie, din 31.05.2011, Negru Fiodor contra CEC, Ministerul Finanţelor), iar cealaltă confirmă legalitatea deciziei CEC de a nu permite înregistrarea unui candidat independent la funcţia de primar (Decizia Curţii Supreme de Justiţie, din 31.05.2011, CEC contra Curtea de Apel Chişinău).


� De exemplu: BSV 2, 4, 56, 12, 46 (Orhei), BSV 119, 145, 153, 206, 259, 260, 289 (Chişinău).


� BSV 59 (Bălţi), BSV 153 (Chişinău), BSV 18 (Găgăuzia), BSV 15 (Soroca).

